DA kry weer bloedneus in hof oor raskriteria | Maroela Media
Die Noord-Gautengse hof het Donderdag die DA se aansoek om verlof tot appèl teen 'n vroeëre uitspraak van dié hof rakende ras as kriterium vir die toekenning van hulp tydens die Covid-19-krisis, van die hand gewys.
'n Volbank regters het Woensdag weereens daarop gewys dat 'n aansoek om verlof tot appèl slegs toegestaan sal word indien die aansoek 'n redelike kans op sukses het. Die hof het ook dié waarskuwing verlede week aan die Fair-Trade Independent Tobacco Association (Fita) gerig toe sy aansoek om verlof tot appèl rakende die rookverbod van die hand gewys is.
Volgens die hof het die DA nie 'n duidelike rede aangevoer waarom die voorskrifte van die Grondwet vir swart ekonomiese bemagtiging nié 'n rol mag speel in die toekenning van finansiële hulp nie.
Maroela Media het vroeër berig die hof het in Junie die opposisieparty se aansoek vir dringende ingryping van die regering se kriteria waarvolgens die Covid-19-hulpfonds toegeken word, van die hand gewys.
Finansiële hulp word tans op grond van swartbemagtigingskodes aan sakeondernemings wat hulp nodig het weens die Covid-19-pandemie en gepaardgaande afsondering, beskikbaar gestel.
Die minister van kleinsakeontwikkeling, Khumbudzo Ntshavheni, interpreteer die woorde "behoefte" en "kwesbaarheid" in die Wet op Rampbestuur as regverdiging om verligting dienooreenkomstig toe te ken.
"Hierdie woorde moet geïnterpreteer word met inagneming van die ooglopende gebreke in ons samelewing. Om dié gebreke te ignoreer of weg te steek, is om Suid-Afrika op 'n kleurblinde wyse te benader, wat in praktyk strydig is met die normatiewe raamwerk van die Grondwet," lui die hof se uitspraak.
"Die Grondwet moet fundamentele maatskaplike en ekonomiese regstelling ná 300 jaar van koloniale en apartheidsregering bring."
Die regters het bevind dat geen ander hof anders sal beslis nie.
Die DA het aangevoer dat die regering onwettig opgetree het deur te versuim om duidelikheid te gee oor hoe die hulpfonds se kriteria toegepas sou word. Die DA beskou ook die kriteria as onwettig omdat dit hoofsaaklik op grond van ras bepaal word.
Die hof het beslis dat ras, geslag, ouderdom en gestremdheid in die kriteria ingesluit moet word.
Die regbank sê: "Die Grondwet moet fundamentele maatskaplike en ekonomiese regstelling ná 300 jaar van koloniale en apartheidsregering bring."
Vreemd dat dieselfde regbank Engels tot enigste regstaal verklaar het. Sover ek weet is Engels 'n koloniale taal en 'n taal van onderdrukking.